CELEX: 32018D0881
Language: et
Date: 2018-06-18 00:00:00
Title: Nõukogu otsus (EL) 2018/881, 18. juuni 2018, millega palutakse komisjonil esitada uuring liidu võimaluste kohta käsitleda Århusi konventsiooni vastavuskomitee järeldusi asjas ACCC/C/2008/32 ning kui see on uuringu tulemuste põhjal asjakohane, esitada Euroopa Parlamendi ja nõukogu määruse ettepanek määruse (EÜ) nr 1367/2006 muutmiseks

19.6.2018   
            
            
               ET
            
            
               Euroopa Liidu Teataja
            
            
               L 155/6
            
         NÕUKOGU OTSUS (EL) 2018/881,
   18. juuni 2018,
   millega palutakse komisjonil esitada uuring liidu võimaluste kohta käsitleda Århusi konventsiooni vastavuskomitee järeldusi asjas ACCC/C/2008/32 ning kui see on uuringu tulemuste põhjal asjakohane, esitada Euroopa Parlamendi ja nõukogu määruse ettepanek määruse (EÜ) nr 1367/2006 muutmiseks
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 241,
   võttes arvesse 13. aprilli 2016. aasta institutsioonidevahelist parema õigusloome kokkulepet (1), eriti selle punkti10 ELi toimimise lepingu artiklite 225 ja 241 kohaldamise kohta,
   ning arvestades järgmist:
   
               (1)
            
            
               17. veebruaril 2005 kiideti nõukogu otsusega 2005/370/EÜ (2) Euroopa Ühenduse nimel heaks keskkonnainfo kättesaadavuse ja keskkonnaasjade otsustamises üldsuse osalemise ning neis asjus kohtu poole pöördumise konventsioon (3) (edaspidi „Århusi konventsioon“). Århusi konventsioon toetab ELi toimimise lepingu artiklis 191 sätestatud liidu keskkonnapoliitika eesmärke.
            
         
               (2)
            
            
               Liit on rakendanud Århusi konventsioonist tulenevaid kohustusi oma institutsioonide ja organite suhtes eelkõige Euroopa Parlamendi ja nõukogu määrusega (EÜ) nr 1367/2006 (4).
            
         
               (3)
            
            
               Kooskõlas Århusi konventsiooni artiklis 15 sätestatud nõuete järgimise kontrollimise süsteemi konfliktivaba, jurisdiktsiooniülese ja nõuandva iseloomuga on loodud Århusi konventsiooni vastavuskomitee (edaspidi „komitee“). Komitee pädevuses on kontrollida, kas konventsiooniosalised järgivad Århusi konventsiooni.
            
         
               (4)
            
            
               17. märtsil 2017 edastati liidule komitee järeldused asjas ACCC/C/2008/32, mis käsitleb õiguskaitse kättesaadavust liidu tasandil (edaspidi „järeldused“). Komitee leidis järelduste punktis 123, et „asjaomane osaline ei täida konventsiooni artikli 9 lõikeid 3 ja 4 seoses õiguskaitse kättesaadavusega üldsusele, sest ei Århusi määruses ega ka Euroopa Liidu Kohtu praktikas ei ole rakendatud ega täidetud nimetatud lõigetest tulenevaid kohustusi“. Järelduste alusel valmistas Århusi konventsiooni juhatus ette otsuse VI/8f eelnõu, mis käsitleb konventsioonist tulenevate kohustuste täitmist Euroopa Liidu poolt (edaspidi „otsuse VI/8f eelnõu“).
            
         
               (5)
            
            
               17. juulil 2017 võttis nõukogu vastu otsuse (EL) 2017/1346 (5) liidu võetava seisukoha kohta Århusi konventsiooni osaliste kohtumise (edaspidi „konventsiooniosaliste kohtumine“) kuuendal istungjärgul seoses otsuse VI/8f eelnõuga. Liidu seisukoht oli nõustuda otsuse VI/8f eelnõuga tingimusel, et sellesse tehakse mõningad muudatused.
            
         
               (6)
            
            
               14. septembril 2017 Budvas, Montenegros toimunud konventsiooniosaliste kohtumise kuuendal istungjärgul arutati muu hulgas otsuse VI/8f eelnõu, kuid ei nõustutud liidu ettepanekutega muuta seda kooskõlas otsusega (EL) 2017/1346. Kokkuleppe puudumisel otsustati konventsiooniosaliste kohtumisel lükata kõnealuse otsuse eelnõu arutelu edasi järgmise korralise istungjärguni aastal 2021.
            
         
               (7)
            
            
               Konventsiooniosaliste kohtumisel 14. septembril 2017 vastu võetud Budva deklaratsioonis „Environmental Democracy for Our Sustainable Future“ kutsutakse Århusi konventsiooni osalisi ja sellele allakirjutanuid üles tagama kõikidele tõhusat ja võrdset õiguskaitse kättesaadavust kooskõlas Århusi konventsiooni nõuetega.
            
         
               (8)
            
            
               15.–16. novembril 2017 võttis Euroopa Parlament vastu resolutsiooni loodust, rahvast ja majandust käsitleva tegevuskava kohta ning resolutsiooni ELi keskkonnapoliitika rakendamise läbivaatamise kohta, milles mõlemas kutsutakse komisjoni muu hulgas üles esitama uut seadusandlikku ettepanekut määruse (EÜ) nr 1367/2006 läbivaatamiseks, et võtta arvesse komitee soovitusi seoses asjaga ACCC/C/2008/32.
            
         
               (9)
            
            
               Konventsiooniosaliste kohtumise kuuendal istungjärgul väljendas liit valmisolekut uurida võimalusi ja vahendeid Århusi konventsiooni järgimise saavutamiseks viisil, mis on kooskõlas liidu õiguskorra aluspõhimõtete ja liidu kohtuliku kontrolli süsteemiga. Liit peaks võtma selleks konkreetseid meetmeid, paludes komisjonil esitada uuring liidu võimaluste kohta käsitleda komitee järeldusi asjas ACCC/C/2008/32. Ilmselt on võimalik muuta määrust (EÜ) nr 1367/2006 nii, et liidu kohtuliku kontrolli süsteemi ei muudeta, eelkõige laiendades liidu õigusaktide ringi, mille suhtes võib taotleda vaiet.
            
         
               (10)
            
            
               Liit toetab ka edaspidi igati Århusi konventsiooni tähtsaid eesmärke,
            
         ON VASTU VÕTNUD KÄESOLEVA OTSUSE:
   Artikkel 1
   1.   Nõukogu palub komisjonil esitada 30. septembriks 2019 uuring liidu võimaluste kohta käsitleda Århusi konventsiooni vastavuskomitee järeldusi asjas ACCC/C/2008/32 (edaspidi „uuring“), et uurida võimalusi ja vahendeid Århusi konventsiooni järgimise saavutamiseks viisil, mis on kooskõlas liidu õiguskorra aluspõhimõtete ja liidu kohtuliku kontrolli süsteemiga.
   2.   Uuring peab hõlmama erinevate võimaluste õiguslikke, rahalisi ja inimressurssidega seotud mõjusid, sealhulgas määruse (EÜ) nr 1367/2006 muutmist.
   Artikkel 2
   1.   Kui see on uuringu tulemuste põhjal asjakohane, palub nõukogu komisjonil esitada 30. septembriks 2020 Euroopa Parlamendi ja nõukogu määruse ettepanek määruse (EÜ) nr 1367/2006 muutmiseks või teavitada nõukogu uuringu muudest järelmeetmetest.
   2.   Tavakohaselt palub nõukogu komisjonil tagada, et ettepanekule on lisatud mõjuhinnang.
   Artikkel 3
   Käesolev otsus jõustub Euroopa Liidu Teatajas avaldamise päeval.
   
      Luxembourg, 18. juuni 2018
      
         
            Nõukogu nimel
         
         
            eesistuja
         
         R. PORODZANOV
      
   
   
      (1)  ELT L 123, 12.5.2016, lk 1.
   
      (2)  Nõukogu 17. veebruari 2005. aasta otsus 2005/370/EÜ keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise konventsiooni sõlmimise kohta Euroopa Ühenduse nimel (ELT L 124, 17.5.2005, lk 1).
   
      (3)  ELT L 124, 17.5.2005, lk 4.
   
      (4)  Euroopa Parlamendi ja nõukogu 6. septembri 2006. aasta määrus (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes (ELT L 264, 25.9.2006, lk 13).
   
      (5)  Nõukogu 17. juuli 2017. aasta otsus (EL) 2017/1346 seisukoha kohta, mis võetakse Euroopa Liidu nimel Århusi konventsiooni osaliste kohtumise kuuendal istungjärgul nõuetele vastavuse asjas ACCC/C/2008/32 (ELT L 186, 19.7.2017, lk 15).